જર્મનીમાં શું સ્થિતિ છે તે જોઈએ તો સરકારની રચના પહેલાં કેવી સોદાબાજી થાય તેનો અણસાર મળે છે. વાજયેપીની પ્રથમ સરકાર માત્ર 13 દિવસ, બીજી સરકાર 13 મહિના ટકી હતી. તે પછી થોડી વધારે બહુમતી મળી ત્યારે પાંચ વર્ષ પૂરા કરી શકાયાં હતાં. જર્મનીમાં પણ કૈંક એવું જ થઈ રહ્યું છે. અન્ગેલા મેરકલની સરકારને ટેકો આપવા માટે કેટલાક પક્ષો તૈયાર થઈ ગયા હતાં, પણ છેલ્લી ઘડીએ ફ્રી ડેમોક્રેટિક પાર્ટી આડી ફાડી. એફડીપીના નેતા ક્રિસ્ટિયાન લિન્ડનોએ કહ્યું કે ગઠબંધન સરકાર માટે જરુરી સમાન બાબતો નથી. અહીં ફરી ભારતની સ્થિતિ યાદ આવશે – ગઠબંધન કરનારા પક્ષો કોમન મિનિમમ પ્રોગ્રામ – લઘુતમ સમાન કાર્યક્રમની વાત કરતા હોય છે. ખરાબ શાસન કરવું તેના કરતાં કરવું જ નહીં એમ ક્રિસ્ટિયાનનું કહેવું છે. પણ શાસન તો કરવું જ પડે, કોઈએ ને કોઈએ કરવું પડે એટલે ભારતની જેમ જર્મનીમાં તડજોડની સરકાર બની જશે, પણ તેના કારણે અન્ગેલાની સ્થિતિ થોડી નબળી પડી છે. કદાચ ફરી ચૂંટણી પણ કરવી પડે તેવી સ્થિતિ છે. જો રાજકીય પક્ષો ટૂંકા ગાળામાં ફરી ચૂંટણી માટે તૈયાર નહીં થાય તો અન્ગેલાની લઘુમતી સરકાર બની શકે છે. લઘુમતી સરકારનો અર્થ એ કે સૌથી મોટો પક્ષ શાસન કરે, પણ તેણે કોઈ પણ નિર્ણય લેવો હોય, કોઈ કાયદો પસાર કરવો હોય તો બાકીના પક્ષોને મનાવવા પડે. ભારતમાં આડકતરી રીતે લઘુમતી સરકારો ચાલી છે. વી. પી. સિંહની સરકારને ભાજપનો બહારથી ટેકો હતો. ચંદ્રશેખરની સરકારને કોંગ્રેસનો બહારથી ટેકો હતો. એવી જ રીતે અન્ગેલા મેરકલ લઘુમતી સરકાર ચલાવશે કે કેમ તેની થોડા વખતમાં ખબર પડી જશે.